

Tárgy:  **Közérdekű felajánlások elfogadásával kapcsolatos döntések meghozatala**

**E L Ő T E R J E S Z T É S**

**Csemő Község Képviselőtestületének**

**2017. május 23-án tartandó ülésére**

Tisztelt Képviselő-testület!

Jelen ciklusban önkormányzatunk minden évben 1.000.000.-Ft összegben és költségvetésében tervezi, finanszírozza a többlet járőr-szolgálat működtetését, mellyel elérhető volt, hogy minden naptári nap legyen rendőr a településen.

A Ceglédi Rendőrkapitánysággal való egyeztetés eredménye az volt, hogy az idei évben – belső forrásokból a Rendőrség tudja és vállalja finanszírozni a folyamatos rendőri jelenlét többletköltségét. Így a 2017. évre tervezett 1.100.000.-Ft önkormányzati támogatást egy új, a csemői körzeti megbízottak rendelkezésére álló szolgálati gépjármű vásárlásához kérte biztosítani.

A vételár önkormányzati támogatáson felüli részét helyi vállalkozók adják össze közérdekű felajánlás keretében. A rendőrkapitány úr tájékoztatása szerint - a nagylelkű felajánlásoknak köszönhetően - összegyűlt egy DACIA DUSTER típusú gépjármű megvásárlásához szükséges vételár.

A közérdekű felajánlás jogi formája szerint – a Polgári Törvénykönyvről szóló 2013. évi V. törvény 6:589. §-a alapján – közérdekű célra történő kötelezettségvállalásnak tekintendő, ha valaki kötelezettséget vállal arra, hogy általa meghatározott közérdekű célra ingyenesen vagyoni szolgáltatást teljesít, megállapíthatja azokat a feltételeket, amelyek szerint a szolgáltatást a meghatározott célra kell fordítani, és kijelölheti, akinek javára a szolgáltatást fordítani kell.

A hivatkozott jogszabályi rendelkezés alapján az Adományozókkal közérdekű kötelezettségvállalásra irányuló szerződés megkötése szükséges, melynek tervezetét mellékelem.

A felajánlás átvételével kapcsolatban önkormányzatunknak nem merül fel költsége.

**Figyelemmel a fentebb írtakra, javaslom az alábbi tartalmú önkormányzati határozat elfogadását és közzétételét:**

**…/2017. (V.23.) határozat**

**Csemő Község Önkormányzatának Képviselő-testülete**

**hozzájárul ahhoz, hogy az önkormányzat közérdekű kötelezettségvállalást szervezzen Csemő község közbiztonságának növelése érdekében új rendőrségi szolgálati gépjármű beszerzésére, mint közérdekű célra.**

**Tekintettel arra, hogy a közérdekű cél megvalósítását a rendőrség végzi, az adományozó rendelkezése alapján az önkormányzatnak a Ceglédi Rendőrkapitányság javára kell fordítania a felajánlott összeget.**

**Határidő: folyamatos**

**Felelős: polgármester**

Csemő, 2017. május 17.

Dr. Lakos Roland

polgármester